P6_TA(2005)0222

Καταπολέμηση της χρηματοδότησης της τρομοκρατίας

Σύσταση του Ευρωπαϊκού Κοινοβουλίου προς το Ευρωπαϊκό Συμβούλιο και το Συμβούλιο σχετικά με την καταπολέμηση της χρηματοδότησης της τρομοκρατίας (2005/2065(INI))

Το Ευρωπαϊκό Κοινοβούλιο,

- έχοντας υπόψη την πρόταση σύστασης προς το Συμβούλιο που υπέβαλε ο Stefano Zappalà εξ ονόματος της Ομάδας PPE-DE σχετικά με την πρόληψη και την καταπολέμηση της χρηματοδότησης της τρομοκρατίας με μέτρα που θα έχουν ως στόχο την ανταλλαγή πληροφοριών, τη διαφάνεια και την ανιχνευσιμότητα των οικονομικών συναλλαγών (B6-0221/2005),

- έχοντας υπόψη τη δήλωση σχετικά με την καταπολέμηση της τρομοκρατίας, η οποία εγκρίθηκε κατά το Ευρωπαϊκό Συμβούλιο των Βρυξελλών στις 24 και 25 Μαρτίου 2004,

- έχοντας υπόψη το αναθεωρημένο πρόγραμμα δράσης της Ευρωπαϊκής Ένωσης κατά της τρομοκρατίας, το οποίο έλαβε υπόψη το Συμβούλιο κατά τη σύνοδό του της 17ης και 18ης Ιουνίου 2004,

- έχοντας υπόψη την ανακοίνωση της Επιτροπής για την πρόληψη και την καταπολέμηση της χρηματοδότησης της τρομοκρατίας μέσω μέτρων για τη βελτίωση της ανταλλαγής πληροφοριών, την ενίσχυση της διαφάνειας και την αυξημένη ανιχνευσιμότητα των οικονομικών συναλλαγών (COM(2004)0700),

- έχοντας υπόψη τα μέτρα για την πρόληψη και την πάταξη της τρομοκρατίας που προβλέπονται από το πρόγραμμα της Χάγης, το οποίο εγκρίθηκε κατά τη συνεδρίαση του Ευρωπαϊκού Συμβουλίου στις 4 και 5 Νοεμβρίου 2004, και στη συνέχεια συμπληρώθηκε με τα συμπεράσματα της προεδρίας του Ευρωπαϊκού Συμβουλίου των Βρυξελλών στις 16 και 17 Δεκεμβρίου 2004, και συγκεκριμένα τα μέτρα που αφορούν τη χρηματοδότηση της τρομοκρατίας,

- έχοντας υπόψη την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την πρόληψη της νομιμοποίησης εσόδων από παράνομες δραστηριότητες μέσω της τελωνειακής συνεργασίας [1],

- έχοντας υπόψη την πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την πρόληψη της χρησιμοποίησης του χρηματοοικονομικού συστήματος με σκοπό τη νομιμοποίηση χρήματος από παράνομες δραστηριότητες και τη χρηματοδότηση της τρομοκρατίας (COM(2004)0448),

- έχοντας υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης και ιδίως τα άρθρα 6, 7, 8, 10, 12, 21 και 22,

- έχοντας υπόψη το άρθρο 114, παράγραφος 3, και το άρθρο 94 του Κανονισμού του,

- έχοντας υπόψη την έκθεση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A6-0159/2005),

A. εκτιμώντας ότι τα μέτρα που καταγράφηκαν στο πρόγραμμα της Χάγης, ιδίως αυτά που αφορούν τη νομιμοποίηση εσόδων από παράνομες δραστηριότητες, τη χρηματοδότηση της τρομοκρατίας και την ανταλλαγή πληροφοριών, θα πρέπει να εφαρμοσθούν σε λογικά χρονικά όρια και κατά τρόπο αποτελεσματικό, ώστε να προστατευτεί η εμπιστευτικότητα των δεδομένων, προκειμένου να ενισχυθεί η ελευθερία, η ασφάλεια και η δικαιοσύνη στην Ένωση,

Β. εκτιμώντας ότι η ευρωπαϊκή στρατηγική ασφάλειας προβλέπει ολοκληρωμένη προσέγγιση για την καταπολέμηση της τρομοκρατίας, η οποία πρέπει να αποτυπωθεί μέσω πολιτικών, διπλωματικών, ανθρωπιστικών, οικονομικών και δημοσιονομικών μέτρων, καθώς και μέσω της δικαστικής και αστυνομικής συνεργασίας,

Γ. εκτιμώντας ότι η πιο σημαντική πηγή χρηματοδότησης της διεθνούς τρομοκρατίας είναι το διεθνές λαθρεμπόριο ναρκωτικών και όπλων,

Δ. εκτιμώντας ότι η νομιμοποίηση εσόδων από παράνομες δραστηριότητες, μέσω συνενόχων πιστωτικών ιδρυμάτων ή επενδύσεων σε φορολογικούς παραδείσους, συμβάλλει στη χρηματοδότηση των διεθνών τρομοκρατικών οργανώσεων,

Ε. εκτιμώντας ότι η στρατηγική του προληπτικού πολέμου δεν οδήγησε σε αποδυνάμωση των διεθνών τρομοκρατικών οργανώσεων και της χρηματοδοτικής τους ικανότητας,

ΣΤ. εκτιμώντας ότι η οργάνωση, η διατήρηση της δραστηριότητας και η επιχειρησιακή εξέλιξη των δικτύων των τρομοκρατών προϋποθέτουν συνεχώς εξελισσόμενες δραστηριότητες συλλογής κεφαλαίων και, παράλληλα, διαρκή αναζήτηση νέων και εναλλασσόμενων μεθόδων συλλογής πόρων και τη μεταφορά τους μέσω νόμιμων και παράνομων δικτύων, όπως διεθνών εμπορικών εταιρειών, τραστ και υπεράκτιων εταιρειών, "μεταφορέων" αξιών, συστημάτων χρηματικών εμβασμάτων όπως το σύστημα hawala ή τη χρησιμοποίηση ορισμένων φιλανθρωπικών οργανώσεων,

Ζ. εκτιμώντας ότι ο φιλανθρωπικός τομέας απολαύει φορολογικών απαλλαγών στα περισσότερα κράτη μέλη και ότι, συνεπώς, οι φορολογικές αρχές διαθέτουν ήδη ακριβείς πληροφορίες για τους ισολογισμούς και τις χρηματοδοτικές κινήσεις των οργανώσεων αυτών,

Η. εκτιμώντας ότι στη σημερινή πραγματικότητα των τεράστιων χρηματοοικονομικών ροών της παγκόσμιας αγοράς, είναι ιδιαίτερα δύσκολος και περίπλοκος ο εντοπισμός και η δίωξη των παραβάσεων που επιτρέπει η παρούσα πολυμέρεια αυτών των μεταφορών και η διαρκής εξέλιξη της υφιστάμενης οικονομίας, όπως η ανακύκλωση βρώμικου χρήματος που προέρχεται από τις φορολογικές και τελωνειακές απάτες, τη διαφθορά, τις δραστηριότητες του οργανωμένου εγκλήματος και των δικτύων μαφίας, μεταξύ των οποίων η διακίνηση ναρκωτικών, το εμπόριο όπλων, η εμπορία ανθρώπων, καθώς και η απόσπαση χρημάτων μέσω εκβιασμού και ο επονομαζόμενος "επαναστατικός φόρος",

Θ. εκτιμώντας ότι ο όγκος των κεφαλαίων που συλλέγονται ετησίως από τις φιλανθρωπικές οργανώσεις φθάνει το ποσό των εκατοντάδων εκατομμυρίων δολαρίων και ότι δεν είναι εύκολο να ασκηθεί έλεγχος στον τρόπο που δαπανώνται τα κεφάλαια τέτοιων οργανώσεων· εκτιμώντας ότι, για το λόγο αυτό, ο τομέας των φιλανθρωπικών δραστηριοτήτων είναι εξαιρετικά ευαίσθητος και μπορεί να αποτελέσει πεδίο καταχρήσεων και, ως εκ τούτου, είναι ανάγκη να διασφαλισθεί μεγαλύτερη διαφάνεια αυτών των νομικών προσώπων,

Ι. εκτιμώντας ότι, σε ορισμένες περιπτώσεις, οι τρομοκράτες κατάφεραν να χρησιμοποιήσουν τα προϊόντα συλλογής κεφαλαίων για φιλανθρωπικούς σκοπούς, ενίοτε εν αγνοία των δωρητών και εν αγνοία μάλιστα των υπευθύνων και του προσωπικού των ίδιων των φιλανθρωπικών οργανώσεων· ότι, εξάλλου, έχει αποκαλυφθεί ότι μερικές οργανώσεις μη κερδοσκοπικού χαρακτήρα προσέφεραν κάλυψη και λογιστική στήριξη τόσο σε επιχειρησιακές δραστηριότητες των τρομοκρατών όσο και στη μεταφορά όπλων που χρησιμοποιήθηκαν από τα δίκτυα τρομοκρατών,

ΙΑ. εκτιμώντας ότι, στα πλαίσια της καταπολέμησης της χρηματοδότησης της τρομοκρατίας στην Ευρωπαϊκή Ένωση, θα πρέπει να υπάρξει παρέμβαση με στόχο τη βελτίωση της ανταλλαγής πληροφοριών, την ενίσχυση της δικαστικής και αστυνομικής συνεργασίας, τη βελτίωση της ανιχνευσιμότητας των συναλλαγών και της διαφάνειας του χρηματοοικονομικού συστήματος, καθώς και την αύξηση της διαφάνειας όσον αφορά τους όρους λειτουργίας και τις δραστηριότητες των νομικών προσώπων,

ΙΒ. εκτιμώντας ότι, στα πλαίσια της καταπολέμησης της χρηματοδότησης της τρομοκρατίας, η ανταλλαγή πληροφοριών αποτελεί αποτελεσματικό μέσο για τη διακοπή αυτής της χρηματοδότησης, αλλά ότι θα πρέπει να ελέγχεται και να αντισταθμίζεται από δεσμευτικές νομοθετικές διατάξεις για την προστασία των δεδομένων, λαμβάνοντας υπόψη το άρθρο 8 της Ευρωπαϊκής Σύμβασης για τα Δικαιώματα του Ανθρώπου και τα άρθρα 7 και 8 του Χάρτη των Θεμελιωδών Δικαιωμάτων, ώστε να αποφευχθεί η δημιουργία μιας κοινωνίας όπου όλα παρακολουθούνται,

ΙΓ. εκτιμώντας ότι οι διεθνείς τρομοκρατικές οργανώσεις έχουν δημιουργήσει πυκνό δίκτυο σχέσεων με πολυάριθμες εγκληματικές οργανώσεις και μαφίες· ότι η σχέση που διασυνδέει τις τρομοκρατικές οργανώσεις και τις εγκληματικές οργανώσεις και τις μαφίες στηρίζεται σε κοινά οικονομικά συμφέροντα και στις ίδιες πηγές χρηματοδότησης,

1. απευθύνει προς το Ευρωπαϊκό Συμβούλιο και το Συμβούλιο τις ακόλουθες συστάσεις:

α) να εγκρίνουν την τρίτη οδηγία για τη νομιμοποίηση χρήματος από παράνομες δραστηριότητες και τον κανονισμό για την πρόληψη της νομιμοποίησης χρήματος από παράνομες δραστηριότητες μέσω της τελωνειακής συνεργασίας·

β) να ζητήσουν από τα κράτη μέλη την κύρωση του πρωτοκόλλου της 29ης Μαΐου 2000 στη σύμβαση σχετικά με τη δικαστική συνδρομή σε ποινικά θέματα μεταξύ των κρατών μελών της Ευρωπαϊκής Ένωσης και τη διεθνή σύμβαση για την πάταξη της χρηματοδότησης της τρομοκρατίας, της 9ης Δεκεμβρίου 1999, καθώς και τη μεταφορά στη νομοθεσία τους της απόφασης-πλαισίου 2002/475/ΔΕΥ του Συμβουλίου, της 13ης Ιουνίου 2002, σχετικά με την καταπολέμηση της τρομοκρατίας [2] και την απόφαση 2002/187/ΔΕΥ του Συμβουλίου, της 28ης Φεβρουαρίου 2002, περί ιδρύσεως της Eurojust προκειμένου να ενισχυθεί η καταπολέμηση σοβαρών μορφών εγκληματικότητας [3]·

γ) να δημιουργήσουν δομές συνεργασίας και ανταλλαγών, και στο τεχνικό επίπεδο, προκειμένου να καταστήσουν δυνατή τη διαρθρωμένη ανταλλαγή πληροφοριών μεταξύ των υπηρεσιών ασφάλειας της Ένωσης, περιλαμβανομένων των Europol και Eurojust· να εφαρμόσουν συγκεκριμένα τις υποχρεώσεις σε θέματα ανταλλαγής πλήρων και επικαιροποιημένων πληροφοριών σχετικά με όλες τις αξιόποινες πράξεις τρομοκρατικού χαρακτήρα, συμπεριλαμβανομένης της συμμετοχής σε δραστηριότητες τρομοκρατικής ομάδας μέσω χρηματοδότησης·

δ) να στηρίξουν με σημαντική χρηματοδότηση το πρόγραμμα FIU.NET (Δίκτυο Μονάδων Χρηματοοικονομικής Έρευνας), στόχος του οποίου είναι η υλοποίηση μηχανοργανωμένου δικτύου που επιτρέπει την ανταλλαγή πληροφοριών μεταξύ των μονάδων χρηματοοικονομικής έρευνας, προστατεύοντας τα προσωπικά δεδομένα, και ιδιαίτερα όσον αφορά τις λεπτομέρειες χρηματοδότησης των τρομοκρατικών δικτύων·

ε) να παρακινήσουν τα κράτη μέλη να βελτιώσουν τη συνεργασία με τη SUSTRANS και να επικυρώσουν το πρωτόκολλο στη συμφωνία Europol, σύμφωνα με το οποίο οι εξουσίες της Europol μπορούν να καλύψουν όλες τις πράξεις νομιμοποίησης εσόδων από παράνομες δραστηριότητες·

στ) να εφαρμόσουν, μέσω της επείγουσας έγκρισης των κατάλληλων κανόνων, μέτρα που να διασφαλίζουν την παρακολούθηση και την ανιχνευσιμότητα των διεθνών τραπεζικών κινήσεων, διαμέσου των οποίων πραγματοποιείται σημαντικό μέρος των πληρωμών για τις προμήθειες όπλων και ναρκωτικών, το κέρδος των οποίων μπορεί να χρησιμοποιείται για τρομοκρατικούς σκοπούς·

ζ) να ζητήσουν από τα κράτη μέλη να εφαρμόσουν όλες τις συστάσεις της GAFI (Ομάδα Διεθνούς Χρηματοπιστωτικής Δράσης) και να λάβουν μέτρα προκειμένου να βελτιώσουν την ανιχνευσιμότητα της μεταφοράς κεφαλαίων, τον εντοπισμό της πελατείας, την εφαρμογή των υποχρεώσεων εποπτείας, αποφεύγοντας ταυτόχρονα την αδιάκριτη χρήση της δραστηριότητας εύρεσης του προφίλ (profiling) στον τραπεζικό και το χρηματοοικονομικό τομέα και διασφαλίζοντας το σεβασμό των θεμελιωδών δικαιωμάτων, και ιδίως του δικαιώματος προστασίας των προσωπικών δεδομένων·

η) να ενθαρρύνουν την έγκριση διεθνών κανόνων και να εγκρίνουν μέτρα σε κοινοτικό επίπεδο προκειμένου να μειώσουν σημαντικά την αδιαφάνεια του χρηματοπιστωτικού συστήματος και την ελλιπή διαφάνεια των οργάνων που χρησιμοποιούνται για τις διεθνείς χρηματοπιστωτικές συναλλαγές και τη μεταφορά κεφαλαίων, στα οποία περιλαμβάνονται και οι διεθνείς εμπορικές εταιρείες, τα τραστ και οι υπεράκτιες εταιρείες, με στόχο, μεταξύ άλλων, να καταπολεμηθεί η συνεχιζόμενη ύπαρξη των αποκαλούμενων "φορολογικών παραδείσων", μέσω, μεταξύ άλλων, της συνεργασίας με τρίτες χώρες·

θ) να εφαρμόσουν μέτρα ώστε να παρακολουθούνται οι μεταφορές κεφαλαίων που πραγματοποιούνται εκτός των επισήμων διόδων και να προλαμβάνεται η χρησιμοποίηση και διείσδυση μη κερδοσκοπικών και φιλανθρωπικών οργανώσεων από τρομοκρατικές οργανώσεις, στηρίζοντας μεταξύ άλλων την πρόταση για έναν ευρωπαϊκό κώδικα συμπεριφοράς του φιλανθρωπικού τομέα, ο οποίος να προβλέπει τη δημοσιοποίηση των ισολογισμών και τη θέσπιση κοινών κανόνων λογιστικής εξακρίβωσης και ελέγχου των λογαριασμών·

ι) να ζητήσουν από τα κράτη μέλη τη μέγιστη επαγρύπνηση για τις πιθανές διασυνδέσεις μεταξύ τρομοκρατικών κυκλωμάτων και εγκληματικών οργανώσεων τύπου μαφίας, ως προς το ξέπλυμα χρήματος που σχετίζεται με τη χρηματοδότηση της τρομοκρατίας·

ια) να καθιερώσουν σύστημα διπλής επαγρύπνησης για τις συναλλαγές που πραγματοποιούνται με οντότητες ή πρόσωπα εγκατεστημένα σε εδάφη όπου δεν εφαρμόζονται οι κανόνες για την καταπολέμηση του ξεπλύματος χρήματος·

ιβ) να ζητήσουν από τα κράτη μέλη να θέσουν υπό την αυστηρή εποπτεία τους τόσο τα χρηματοοικονομικά ιδρύματα όσο και τις μεταφορές κεφαλαίων προκειμένου να εντοπίσουν τις ύποπτες δραστηριότητες μεταφοράς κεφαλαίων σε περίπτωση που αυτές δεν συνοδεύονται από πλήρεις πληροφορίες στις οποίες να περιλαμβάνονται το όνομα, η διεύθυνση και ο αριθμός του λογαριασμού του εντολέα (φυσικού ή νομικού προσώπου) μεταφοράς κεφαλαίων·

ιγ) να προβλέψουν την υποχρέωση για τα χρηματοοικονομικά ιδρύματα και οποιοδήποτε άλλο οργανισμό που υπόκειται σε υποχρεώσεις σχετικά με την πρόληψη της ανακύκλωσης κεφαλαίων, να ανακοινώνουν κατεπειγόντως κάθε χρήσιμη πληροφορία στις αρμόδιες δημόσιες αρχές σε περίπτωση βάσιμης υποψίας ως προς την πιθανότητα τα συγκεκριμένα κεφάλαια να μπορούν να μεταφερθούν υπέρ τρομοκρατικών ενεργειών ή, γενικότερα, υπέρ των δικτύων της τρομοκρατίας· ο ορισμός της "υποψίας" πρέπει να βασίζεται σε πολύ αυστηρά κριτήρια· οι σχετικές ποινικές διατάξεις, ιδίως για τη νομιμοποίηση εσόδων από παράνομες δραστηριότητες και για τις τρομοκρατικές δραστηριότητες, δεν πρέπει να χρησιμοποιηθούν για τη δίωξη άλλων κατηγοριών εγκληματικών δραστηριοτήτων και, συνεπώς, θα πρέπει να είναι σύμφωνες με τις αρχές του Corpus Juris [4]· η έννοια της "υποψίας" θα πρέπει να είναι αναλογική και να ορίζεται κατά τρόπον ώστε να επιτυγχάνεται ο διακηρυγμένος στόχος·

ιδ) να αναπτύξουν συστήματα αυτόματου ελέγχου ύποπτης μεταφοράς κεφαλαίων λόγω του υψηλού ποσού τους σε σχέση με το μέσο όρο, της συχνότητάς τους, της συγκεκριμένης ταυτότητας και της γεωγραφικής θέσης των χορηγούντων τα κεφάλαια και των παραληπτών, προκειμένου να προστατευθεί το επίσημο σύστημα μεταφοράς κεφαλαίων από τον πραγματικό κίνδυνο εμπλοκής σε παράνομες δραστηριότητες και κυρίως στη χρηματοδότηση των τρομοκρατικών δραστηριοτήτων· να εκπονήσουν νέους κανόνες για τραπεζικές πληρωμές χωρίς να παραβλέπεται ωστόσο η ισορροπία μεταξύ της ελεύθερης κυκλοφορίας κεφαλαίων και του εντοπισμού των απροσδιόριστης προέλευσης χρηματικών ποσών·

ιε) να επεξεργαστούν ελάχιστες προδιαγραφές για τις νομοθετικές διατάξεις που διέπουν τη διαφάνεια του τομέα των φιλανθρωπικών δραστηριοτήτων, ώστε οι τράπεζες, τα πιστωτικά ιδρύματα, οι ασφαλιστικές και χρηματοοικονομικές εταιρείες και οι οργανώσεις μη κερδοσκοπικού χαρακτήρα να αποκτήσουν τη μεγαλύτερη δυνατή διαφάνεια στις ίδιες διαδικασίες οικονομικής και δημοσιονομικής διαχείρισης, χρησιμοποιώντας αποκλειστικά επίσημους τραπεζικούς λογαριασμούς για την κατάθεση κεφαλαίων και κανονικά και επίσημα δίκτυα για τη μεταφορά κεφαλαίων, δημοσιοποιώντας όσο το δυνατόν πληρέστερα τον δημοσιονομικό τους προγραμματισμό με αναφορά στην ακριβή ταυτότητα των παραληπτών και την προβλεπόμενη χρήση των κεφαλαίων, αναθέτοντας τον έλεγχο της διαχείρισής τους σε ανεξάρτητους ελεγκτές·

στ) να ζητήσουν από τις τράπεζες, τα πιστωτικά ιδρύματα, τις ασφαλιστικές και χρηματοοικονομικές εταιρείες και τις οργανώσεις μη κερδοσκοπικού χαρακτήρα να συνεργασθούν στενότερα με τους εμπειρογνώμονες σε θέματα καταπολέμησης της χρηματοδότησης της διεθνούς τρομοκρατίας κατά τρόπον ώστε να προληφθεί οποιαδήποτε περιπλοκή στις δραστηριότητες της τρομοκρατίας ενόψει των πραγματικών κινδύνων της καταχρηστικής χρησιμοποίησης της δραστηριότητάς τους για τη χρηματοδότηση των δικτύων τρομοκρατών·

ιζ) να ζητήσουν από τα κράτη μέλη να ενσωματώσουν και να εφαρμόσουν αμελλητί τα μέτρα που αποσκοπούν στην καταπολέμηση των εγκληματικών δραστηριοτήτων χρηματοδότησης της τρομοκρατίας, ιδίως δε τη δεύτερη οδηγία για τη νομιμοποίηση εσόδων από παράνομες δραστηριότητες [5] και τις υποχρεώσεις παρακολούθησης και ταυτοποίησης που εισάγονται από αυτήν, εν αναμονή της ταχείας έγκρισης της τρίτης οδηγίας για τη νομιμοποίηση εσόδων από παράνομες δραστηριότητες και του κανονισμού για την πρόληψη της νομιμοποίησης εσόδων από παράνομες δραστηριότητες μέσω της τελωνειακής συνεργασίας, έτσι ώστε, μεταξύ άλλων, να εισαχθούν έγκαιρα οι απαραίτητες προσαρμογές που θα επιτρέψουν την τελειοποίηση των μεθόδων καταπολέμησης της διεθνούς τρομοκρατίας·

ιη) να προβούν σε διαρκή αξιολόγηση των μέτρων που έχουν ληφθεί για την καταπολέμηση της διεθνούς χρηματοδότησης της τρομοκρατίας, σε στενή συνεργασία με την Επιτροπή και το Κοινοβούλιο·

ιθ) να εξακριβώσουν εάν οι έκτακτες νομοθεσίες, οι οποίες εφαρμόσθηκαν από ορισμένα κράτη μέλη μετά την 11η Σεπτεμβρίου 2001, οδήγησαν σε θετικά αποτελέσματα για την αντιμετώπιση των δραστηριοτήτων και της χρηματοδότησης της τρομοκρατίας·

2. αναθέτει στον Πρόεδρό του να διαβιβάσει την παρούσα σύσταση στο Ευρωπαϊκό Συμβούλιο, στο Συμβούλιο και, προς ενημέρωση, στην Επιτροπή, καθώς και στις κυβερνήσεις και τα κοινοβούλια των κρατών μελών, στο Συμβούλιο της Ευρώπης, στον Οργανισμό των Ηνωμένων Εθνών και τις ειδικευμένες οργανώσεις του.

[1] ΕΕ C 227 Ε της 24.9.2002, σ. 574.

[2] ΕΕ L 164 της 22.6.2002, σ. 3.

[3] ΕΕ L 63 της 6.3.2002, σ. 1.

[4] Προστασία των οικονομικών συμφερόντων της Κοινότητας (COM(1997)0199).

[5] Οδηγία 2001/97/ΕΚ του Ευρωπαϊκού Κοινοβουλίου και του Συμβουλίου, της 4ης Δεκεμβρίου 2001, για την τροποποίηση της οδηγίας 91/308/ΕΟΚ του Συμβουλίου για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες (ΕΕ L 344 της 28.12.2001, σ. 76).

--------------------------------------------------